<classify> WAZIRI Mkuu, Kassim Majaliwa amesema kuwepo kwa mabango mengi kwenye mikutano ya hadhara ya viongozi wakuu, kunadhihirisha kwamba watendaji wa halmashauri, hawawatembelei wananchi katika maeneo yao na kutatua kero zinazowakabili.Watendaji hamuendi kuwatembelea wananchi na kusikiliza matatizo yao, haiwezekana wawe wanawasubiri viongozi wa juu na kuwasilisha kero zao, sasa jipangeni haya mabango yote mtakuja kuyajibu kwa sababu hoja zote ni za ngazi ya halmashauri, alisema Majaliwa.Aliyasema hayo wakati akizungumza na wananchi wa Jimbo la Nzega Mjini mkoani Tabora kwenye mkutano wa hadhara ,uliofanyika kwenye Viwanja vya Parking, ambako aliwataka viongozi wa halmashauri hiyo kutenga siku maalumu kwa ajili ya kwenda vijijini kusikiliza kero za wananchi na kuzipatia ufumbuzi.Amesema serikali ya inayoongozwa na Rais John Magufuli imeelekeza nguvu kubwa katika kuwatumikia wananchi na kutatua kero zao, hivyo itasimamia na kuhakikisha kila mtumishi anawajibika kwa kiwango kinachostahili.Amesema serikali inataka kuona wananchi wakihudumiwa, makatibu tawala wa wilaya wanatakiwa kujiridhisha kwenye halmashauri zao kama watumishi wa umma wanafanya kazi ipasavyo na iwapo hawaridhishwi wanatakiwa kutoa taarifa kwenye ngazi husika.Serikali hii haimlindi mfanyakazi ambaye ni mbadhirifu, mwizi na ambaye hafanyi kazi kwa weledi au anayebagua wananchi eti kwa uwezo wake wa kifedha au rangi au dini yake au chama chake. Hivi vitu havipo katika serikali kila mwananchi aliyeko Nzega anatakiwa kuhudumiwa, alisisitiza.Aliwaagiza pia wakuu wa wilaya na makatibu tawala wa wilaya, wafuatilie na kujua kiasi cha fedha kinachopelekwa na serikali katika halmashauri zao kwa ajili ya utekelezaji wa miradi ya maendeleo ili kujiridhisha kama zinatumika kama ilivyokusudiwa.Katika hatua nyingine, Waziri Mkuu alitoa siku 30 kwa uongozi wa Halmashauri ya Wilaya ya Nzega uwe umekamilisha ujenzi wa vyumba vya maabara katika Shule ya Sekondari ya Magengati. Miaka minne iliyopita wananchi walijitolea kwa kujenga maboma na kuiachia halmashauri imalizie hatua zilizofuata.  <topic>: KITAIFA 